<classify> Yanga ilitolewa na AFC Leopards kwa mabao 4-2 ya penalti zilizopigwa baada ya timu hizo kutoka suluhu hadi dakika ya 90 katika mchezo uliofanyika uwanja wa Uhuru, Dar es Salaam.Mshindi wa michuano hiyo amepangwa kucheza na Everton Julai 13, mwaka huu Uwanja wa Taifa, Jijini Dar es Salaam. Kwa kuitoa Yanga, AFC Leopards sasa itamenyana na Wakenya wenzao, Gor Mahia katika mechi ya fainali itakayofanyika keshokutwa Uwanja wa Uhuru.Walioiangusha Yanga katika upigaji penalti ni Saidi Mussa na Said Juma Makapu waliokosa baada ya mikwaju yao kupanguliwa na kipa Shikai Denis. Waliopata kwa Yanga ni Nadir Haroub Canavaro na Obrey Chirwa. Kipa wa Yanga, Deogratius Munishi Dida alipangua moja.Kwa upande wa AFC Leopards, mchezaji aliyekosa ni Ingots Marselas. Waliopata ni Ian Otieno, Katerega Allan, Oburu Vincent na Shikai Denis. Kanuni za mashindano zilitaka timu zipigiane penalti kama zitakuwa zimetoka sare au suluhu badala ya kuongezwa muda.Gor Mahia ilipata nafasi ya kucheza fainali baada ya kuwachapa ndugu zao, Nakuru All Stars kwa mabao 2-0 katika mchezo wa pili wa nusu fainali uliofanyika kwenye uwanja wa Uhuru pia. Mabao hayo yalifungwa na Kagere Medie dakika ya 45 na George Othiambo dakika ya 81.Kwa matokeo hayo, fainali itazikutanisha timu zote za Kenya ambapo bingwa atacheza na timu ya Ligi Kuu England, Everton Julai 13, mwaka huu kwenye Uwanja wa Taifa, Dar es Salaam.Katika mchezo wa kwanza wa Yanga na Leopards, mabingwa hao wa Tanzania walikuwa wakishambulia bila mafanikio. Leopards ilicheza kwa kujihami na kushambulia mara chache.Kocha wa Yanga, Juma Mwambusi alifanya mabadiliko ya wachezaji kadhaa lakini hayakuzaa matunda. Dakika ya 53 alimtoa Emmanuel Martin akaingia Said Mussa, dakika ya 61 alimtoa Pato Ngonyani akaingia Babu Ally na ya 76 alitoka Maka Mwakalukwa akaingia Said Juma Makapu.Katika mechi ya pili, Gor Mahia iliwazidi ujanja wababe wa Simba, timu ya Daraja la Kwanza ya Nakuru All Stars kwa kutawala mpira na kuwafunga. Nakuru All Stars ndiyo iliitoa Simba juzi kwa penalti 5-4 katika mchezo wa awali juzi na kutinga nusu fainali kabla ya kutolewa jana.Pamoja na kutolewa, jana ilicheza vizuri lakini ilishindwa kutumia nafasi ilizokuwa ikipata. Timu nyingine za Tanzania zilizotolewa kwenye hatua ya awali ya mtoano ni Simba, Singida United na Jangombe Boys ya Zanzibar. Mshindi wa michuano hiyo anapata Sh milioni 50.Mbali ya zawadi hiyo, mshindi atacheza na Everton katika mechi iliyodhaminiwa na Kampuni ya SportPesa ya Kenya iliyodhamini michuano hii na inaidhamini Everton Ligi Kuu ya England.Yanga: Deogratius Munishi, Nadir Haroub, Juma Abdul, Mohammed Ally, Endrew Vincent, Pato Ngonyani, Juma Mahadhi, Maka Mwakalukwa, Obrey Chirwa, Yusuf Mhilu, Emanuel Martin na Mbaraka Jumanne.AFC Leopards:Ian Otieno, Shikai Denis, Abwao Marcus, Mawira Joshua, Abdallah Salime, Otieno Duncan, Bernard Mango, Katerega Allan, Oburu Vincent, Ramadhan Yakubu na Fiamenyo Gilbert  <topic>: michezo 